**บริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) และบริษัทย่อย**

**--------------------------------------------------------------------------------------------------------------------------**

**รายงานการสอบทานและข้อมูลทางการเงินระหว่างกาล**

**สำหรับงวดสามเดือนและเก้าเดือนสิ้นสุดวันที่ 30 กันยายน 2568**

**รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต**

เสนอ ผู้ถือหุ้นและคณะกรรมการ

บริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) และบริษัทย่อย

ข้าพเจ้าได้สอบทานงบฐานะการเงินรวม ณ วันที่ 30 กันยายน 2568 และงบกำไรขาดทุนเบ็ดเสร็จรวม สำหรับงวดสามเดือนและเก้าเดือนสิ้นสุดวันเดียวกัน งบการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับเก้าเดือนสิ้นสุดวันเดียวกัน และหมายเหตุประกอบงบการเงินรวมระหว่างกาลแบบย่อของบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) ด้วยเช่นกัน ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

**ขอบเขตการสอบทาน**

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410 “การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ” การสอบทานดังกล่าวประกอบด้วย การใช้วิธีการสอบถามบุคลากรซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้นข้าพเจ้าจึงไม่แสดงความเห็นต่อข้อมูลทางการเงินระหว่างกาลที่สอบทาน

**ข้อสรุป**

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

\*\*\*\*\*/2

**ข้อมูลและเหตุการณ์ที่เน้นในงบการเงิน**

ข้าพเจ้าขอให้สังเกตหมายเหตุประกอบงบการเงินข้อ 22.4 บริษัทมีสัญญากิจการค้าร่วม (Consortium Agreement) เพื่อเข้าร่วมดำเนินโครงการจัดจ้างผู้ให้บริการพัฒนาระบบงานหลักในการให้บริการ Core banking มูลค่าโครงการ 447.34 ล้านบาท ยังส่งมอบโครงการไม่แล้วเสร็จตามกำหนดสัญญาอาจเป็นเหตุให้กิจการค้าร่วมถูกปรับจากการส่งมอบงานล่าช้า สำนักงานกฎหมายที่บริษัทว่าจ้างได้ให้ข้อสรุปว่าเหตุแห่งความล่าช้าที่เกิดขึ้นไม่ได้เกิดจากงานที่อยู่ในความรับผิดชอบของบริษัทตามที่ระบุในสัญญากิจการค้าร่วม และกลุ่มกิจการค้าร่วมได้ส่งหนังสือของดหรือลดค่าปรับและข้อเสนอการชดเชยค่าปรับ ฝ่ายบริหารของบริษัทจึงพิจารณาไม่ตั้งค่าปรับในงบการเงินเนื่องจากจำนวนค่าปรับยังมีความไม่แน่นอนในสาระสำคัญและไม่สามารถประมาณการได้อย่างน่าเชื่อถือ และเชื่อมั่นว่าบริษัทไม่มีภาระหนี้จากค่าปรับดังกล่าว

ทั้งนี้ ข้อสรุปของข้าพเจ้าไม่ได้เปลี่ยนแปลงไปเนื่องจากเรื่องนี้

(นางสาวธัญพร ตั้งธโนปจัย)

ผู้สอบบัญชีรับอนุญาต ทะเบียนเลขที่ 9169

บริษัท สอบบัญชีธรรมนิติ จำกัด

กรุงเทพมหานคร

วันที่ 14 พฤศจิกายน 2568